**Referat styringsgruppemøte VÅG 19. oktober kl. 13, via Teams**

SAKSLISTE

* Status politisk behandling ulike VÅG-samarbeid og NAV-samarbeid
* Videre prosess til politisk forutsigbarhet
* Godkjenning av mandat – samarbeid om samfunnsmedisinsk enhet og miljørettet helsevern.
* Forankring mandag helse, omsorg, velferd og oppvekst.
* Eventuelt

**Til stede:** Britt Dahler Bye, Caroline Berg Fjeld, Anniken Baksjøberget, Ole Frode Mikkelsgård, Otto Langmoen, Oliv Lundeby.

Lokal presse har publisert en artikkel med Mikkelsgård som kilde der han redegjør for Grues synspunkter. Det er ingen nye politiske vedtak fra Grue, men det har vært diskusjoner mellom kommunedirektøren og kommunestyrets medlemmer. Rådene fra kommunestyremedlemmene er noe Mikkelsgård har fulgt opp i avisartikkelen.

**Mikkelsgård:**

- Vi har som dere sikkert har lest blitt intervjuet om situasjonen i Glåmdalen. For ordens skyld har jeg i forkant rådført meg med kommunestyret i Grue om både å stille på intervjuet og om innholdet. Jeg håper dere leser artikkelen som et ønske om å få til noe, selv om vi nå står med en uforutsett utfordring. Det er særlig viktig for oss å få fram at Grue aldri har sagt nei til samarbeid med eller i Våler, slik en nå feilaktig kanskje kan få inntrykk av.

Den administrative kommuneledelsen har diskutert situasjonen inngående, og mener at dersom vi ikke får noen vertskommuneansvar til Grue endrer det forutsetningen som hele VÅG-prosjektet er bygget på, og den likeverdigheten som skal ligge til grunn. Da kan det bli aktuelt å foreslå å revurdere situasjonen og gjøre et annet strategisk retningsvalg mot Kongsvinger og Kongsvingerregionen som kan få konsekvenser både for resterende VÅG-utredninger og allerede etablert samarbeid.

Dette er vanskelig, for jeg har hatt så stor tro på Solør-samarbeidet, men det betinger at tre kommuner er likeverdig inne i det. Akkurat nå er vi ikke likeverdig inne i det, og da må vi kanskje endre vår innstilling for det beste for innbyggerne i Grue.

Så må jeg understreke at jeg nå snakker om kommunedirektørens faglige anbefalinger, og at alt dette i så fall må framlegges og avgjøres politisk. Men potensielt kan altså vår videre håndtering av dette få stor betydning, ut over både NAV og økonomikontor.

**Baksjøberget:**

Baksjøberget kjenner ikke til politisk aktivitet om saken i Våler etter vedtaket i Våler kommunestyre.

Det har vært avisoppslag også med Våler-politikere.

-Det er vanskelig å dra saken fram en gang til for en omkamp. Ordføreren ønsker ikke det. Voteringen endte med knappest mulig flertall, men det virker som at politikerne er fornøyde, og det er ikke støy rundt saken i Våler. Foreløpig er det ikke planer om å lage nytt saksfremlegg, sier Baksjøberget, og lurer så på hva Åsnes skal avvente.

Dette med henvisning til en avisartikkel der Åsnes-varaordfører Rune Sørlie siteres på at Åsnes skal «avvente».

**Langmoen:**

-Åsnes sin varaordfører er sitert på dette, men jeg er enig med Baksjøberget i at det ikke er noe poeng i å sitte og vente på avklaringer som ikke kommer.

Vålers ordfører er klar på at vedtakene er tatt, og som saken står nå, er det i Grue kommunestyre ikke noe ønske om å melde opp saken på nytt for en revurdering. Da er spørsmålet om det er aktuelt å melde opp en politisk sak som handler om endring av vertskommune for NAV Solør. Hvis Åsnes sier ja til det, altså at man ønsker å redde hele VÅG ved å si ja til at Grue blir vertskommune for NAV Solør, så er vi avhengige av at Våler sier det samme, og vi er avhengige av at regionalt NAV med de statlige NAV-ansatte også går for plassering i Grue. Det er lite sannsynlig at alle tre sier ja.

Dahler Bye roser Oliv Lundeby for jobben Lundeby gjorde i kommunestyremøtet i Våler og lurer på hva som er grunnlaget for at Våler-politikerne sier nei til samarbeidet med Grue.

-Våler mister to ansatte på økonomi, men får mange årsverk på tekniske tjenester. Har de satt seg på bakbeina? Hvorfor kan ikke NAV Solør ha Grue som vertskommune? Hva er problemet med det?

**Mikkelsgård:**

-Det vi venter på i Grue nå, er en avklaring på om det er aktuelt å gi vertskommuneansvar for NAV til Grue. Det har vi ikke fått en politisk avklaring på. Vi ønsker oss at kommunestyrene i Våler og Åsnes tar politisk stilling til dette. Når den tilbakemeldingen kommer, vet vi hva som gjelder og kan ta valg ut fra det. Det kan være aktuelt å ta vekk forbeholdet om at Grue må få enten økonomikontor eller NAV, men det kan også være aktuelt å da ikke inngå i felles NAV kontor og også da gjøre revurderinger omkring annet samarbeid. Men kommunestyret i Grue har vedtatt at en ønsker ett av de to vertskommunesamarbeidene. Jeg mener at dette må avklares politisk. Hvis det ikke skal tas i kommunestyrene, må jeg få en tydelig beskjed som nedfelles i referatet om at jeg kan gå til mitt kommunestyre og si at «nei, det er ikke aktuelt med NAV Solør til Grue».

Nøkkelen nå ligger i Åsnes. Hvis Åsnes sier at de vil ha med alle og at det betyr NAV til Grue, vil jeg tro at Våler og NAV regionalt sier det samme. Hvis Åsnes sier at det ikke er aktuelt, stopper det der, for da sier Våler også nei. Verken Baksjøberget eller Langmoen har myndighet til å si at Grue skal være vertskommune for NAV Solør. Der må vi ha politisk forankring.

Lundeby påpeker at hun har inntrykk av at Våler-politikerne ikke kjenner helheten i VÅG-sakene, og at de later til å ikke være tilstrekkelig informert før de går inn i behandling av VÅG-saker. I mens har arbeidsgruppene i de forskjellige sektorene «falt litt sammen».

Baksjøberget påpeker at hva som er gjort før hun begynte i jobben, kan hun ikke mene særlig mye om.

**Baksjøberget:**

-Men allerede fra juni har det vært orienteringer i kommunestyremøter. Vi har hatt tre heldagsseminar angående budsjett, virksomhetsstyring og VÅG-samarbeid. Politikerne har fått muligheter til å ta til seg informasjon, men det er ikke sikkert disse mulighetene er blitt benyttet.

Lesing av sakspapirer er alltid en utfordring. Jeg lytter til diskusjonen om hva som er riktig faglig mht plassering av vertskommunerolle for NAV Solør. Det vil være en beslutning som har større påvirkning i Åsnes enn i Våler, men noe betydning for Våler vil det likevel ha med tanke på avstand.

Hvorfor Våler-politikerne setter foten ned for at økonomikontoret skal til Grue med så få ansatte…det er synd at vi ikke så det komme at økonomikontoret skulle bli en verkebyll, for det er ikke mange ansatte det er snakk om på økonomi. Vil kommunedirektøren i Åsnes lage en innstilling på at det anbefales at Grue får vertskommunerolle for NAV Solør?

**Langmoen:**

-Det klarer jeg ikke å svare på på sparket. Faglig sett har vi anbefalt Åsnes, men det er nye forutsetninger å forholde seg til. I dette møtet her kommer ikke jeg til å lande min innstilling. Men vi hører hva Mikkelsgård sier. Jeg har ikke mandat og myndighet til å administrativt si nei til at NAV Solør legges til Grue.

Møtet endte i at alle tre kommunedirektører skulle jobbe for å få spørsmålet om hvorvidt Grue kan ta rollen som vertskommune for NAV Solør opp som sak i førstkommende kommunestyremøter i de respektive kommuner.

De øvrige sakene på sakslista ble utsatt til neste møte.